CELEX: 32015D1401
Language: lt
Date: 1436832000000
Title: 2015 m. liepos 14 d. Tarybos įgyvendinimo sprendimas (ES) 2015/1401, kuriuo Italijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių

18.8.2015   
            
            
               LT
            
            
               Europos Sąjungos oficialusis leidinys
            
            
               L 217/7
            
         TARYBOS ĮGYVENDINIMO SPRENDIMAS (ES) 2015/1401
   2015 m. liepos 14 d.
   kuriuo Italijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               laišku, kurį Komisija užregistravo 2014 m. lapkričio 24 d., Italija paprašė leisti taikyti specialią priemonę, kuria nukrypstama nuo Direktyvos 2006/112/EB 206 ir 226 straipsnių, susijusių su pridėtinės vertės mokesčio (toliau – PVM) mokėjimu ir sąskaitų faktūrų išrašymo tvarka;
            
         
               (2)
            
            
               2015 m. kovo 16 d. laišku Komisija pranešė kitoms valstybėms narėms apie Italijos prašymą. 2015 m. kovo 17 d. laišku Komisija pranešė Italijai, kad turi visą, jos nuomone, prašymui įvertinti reikalingą informaciją;
            
         
               (3)
            
            
               Italija nustatė daug mokesčių slėpimo atvejų, susijusių su prekių tiekimu ir paslaugų teikimu valdžios institucijoms. Už šias prekes ir paslaugas PVM valdžios institucija moka tiekėjui, kuris pagal įprastą tvarką yra atsakingas už šio PVM sumokėjimą mokesčių administratoriui. Tačiau Italija nurodė, kad daug prekiautojų slepia mokesčius ir nemoka šio PVM mokesčių administratoriui;
            
         
               (4)
            
            
               Italija paprašė nukrypti leidžiančios priemonės siekdama nustatyti reikalavimą, kad PVM, kurį už prekes ir paslaugas turi mokėti valdžios institucija, būtų mokamas ne tiekėjui, o į atskirą blokuotą banko sąskaitą. Taikant šią nukrypti leidžiančią priemonę turėtų būti užtikrinta, kad būtų panaikinta galimybė tokiu būdu slėpti mokesčius, nesumažinant mokėtinos PVM sumos. Tuo tikslu tokiais prekių tiekimo ir paslaugų teikimo atvejais būtina nukrypti nuo Direktyvos 2006/112/EB 206 straipsnio. Be to, būtina nukrypti taip pat nuo Direktyvos 2006/112/EB 226 straipsnio, kad į sąskaitą faktūrą būtų galima įtraukti specialią pastabą, jog PVM reikia sumokėti į tą specialią sąskaitą;
            
         
               (5)
            
            
               pradėjus taikyti šią priemonę apmokestinamiesiems asmenims, tiekiantiems prekes ir teikiantiems paslaugas valdžios institucijoms, gali tekti dažniau prašyti mokesčių administratoriaus grąžinti PVM. Italija nurodė, kad siekdama paspartinti grąžinimo procedūrą ir užtikrinti, kad susijusių apmokestinamųjų asmenų teisė į atskaitą būtų visapusiškai garantuota, ji jau ėmėsi būtinų teisėkūros ir administracinių veiksmų. Todėl turėtų būti reikalaujama, kad per aštuoniolika mėnesių nuo nukrypti leidžiančios priemonės įsigaliojimo Italijoje, ši šalis Komisijai pateiktų ataskaitą apie bendrą padėtį, visų pirma apie vidutinį laikotarpį, per kurį apmokestinamieji asmenys gali susigrąžinti PVM. 2014 m. Italija įvedė prievolę valdžios institucijoms išrašyti elektronines sąskaitas faktūras už tiekiamas prekes ir teikiamas paslaugas. Ateityje tai turėtų sudaryti galimybę tinkamai kontroliuoti susijusį sektorių, kai bus parengta ir elektroninių duomenų pagrindu įdiegta atitinkama kontrolės politika. Kai ši sistema bus visapusiškai įgyvendinta, turėtų nebebūti poreikio nukrypti nuo Direktyvos 2006/112/EB. Todėl Italija užtikrino, kad nesieks atnaujinti leidimo taikyti šią nukrypti leidžiančią priemonę;
            
         
               (6)
            
            
               taigi nukrypti leidžianti priemonė yra proporcinga siekiamiems tikslams, nes jai taikomas laiko apribojimas ir ji taikoma tik sektoriui, kuriame yra reikšmingų mokesčių slėpimo problemų. Be to, taikant leidžiančią nukrypti priemonę nekyla rizika, kad bus pradėta slėpti mokesčius kituose sektoriuose arba kitose valstybėse narėse;
            
         
               (7)
            
            
               siekiant užtikrinti, kad priemone siekiami tikslai būtų pasiekti ir kad jos taikymas nesukeltų teisinio netikrumo, susijusio su mokestiniu laikotarpiu, šis sprendimas turėtų būti taikomas nuo 2015 m. sausio 1 d.;
            
         
               (8)
            
            
               nukrypti leidžianti nuostata neturės neigiamo poveikio bendrai mokestinių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 206 straipsnio, Italijai leidžiama nustatyti, kad PVM, kurį už tiekiamas prekes ir teikiamas paslaugas turi sumokėti valdžios institucijos, gavėjas turi mokėti į mokesčių administratoriaus atskirą blokuotą banko sąskaitą.
   2 straipsnis
   Nukrypstant nuo Direktyvos 2006/112/EB 226 straipsnio, Italijai leidžiama reikalauti, kad į sąskaitas faktūras, išrašytas už valdžios institucijoms tiekiamas prekes ir teikiamas paslaugas, būtų įtraukta speciali pastaba, kad PVM turi būti mokamas į mokesčių administratoriaus atskirą blokuotą banko sąskaitą.
   3 straipsnis
   Apie 1 ir 2 straipsniuose nurodytas nacionalines priemones Italija praneša Komisijai.
   Per 18 mėnesių nuo 1 ir 2 straipsniuose nurodytų priemonių įsigaliojimo Italijoje, Italija pateikia Komisijai ataskaitą apie bendrą PVM grąžinimo apmokestinamiesiems asmenims, kuriems poveikį darys šios priemonės, padėtį, visų pirma apie vidutinę grąžinimo procedūros trukmę.
   4 straipsnis
   Šis sprendimas taikomas nuo 2015 m. sausio 1 d. iki 2017 m. gruodžio 31 d.
   5 straipsnis
   Šis sprendimas skirtas Italijos Respublikai.
   
      Priimta Briuselyje 2015 m. liepos 14 d.
      
         
            Tarybos vardu
         
         
            Pirmininkas
         
         P. GRAMEGNA
      
   
   
      (1)  OL L 347, 2006 12 11, p. 1.